VSK sklep II Kp 31561/2014
Sodna praksa višjih sodišč, 2016-02-25

Franc Drešar (preds.), Mara Turk (poroč.), Vitomir Bohinec

predlog za izločitev dokaza - preiskava elektronske naprave - vnaprejšnja pisna privolitev oškodovanca

Preiskava mobilnega telefona oškodovanca je bila opravljena na podlagi njegove vnaprejšnje pisne privolitve, zato zapisnik o preiskavi elektronske naprave ne predstavlja dokaza na katerega sodišče ne sme opreti svoje odločbe. Ali so obstajali utemeljeni razlogi za sum, da je bilo storjeno kaznivo dejanje, za predmetno odločitev ni relevantno.

Sodišče prve stopnje je z izpodbijanim sklepom zavrnilo predlog obdolženčevega zagovornika, da se iz kazenskega spisa izloči zapisnik o preiskavi elektronske naprave št. D z dne 5.5.2014.

Proti takemu sklepu je vložil pritožbo obdolženčev zagovornik, ki navaja, da uveljavlja bistvene kršitve določb kazenskega postopka, kršitev kazenskega zakona in zmotno oziroma nepopolno ugotovitev dejanskega stanja ter pritožbenemu sodišču predlaga, da pritožbi ugodi in izpodbijani sklep spremeni tako, da iz spisa izloči zapisnik o preiskavi elektronske naprave kot je bilo predlagano, podrejeno pa predlaga, da pritožbeno sodišče pritožbi ugodi in izpodbijani sklep razveljavi ter zadevo vrne sodišču prve stopnje v ponovno odločanje.

Dokaz, na katerega se nanaša predlog za izločitev predstavlja zapisnik o preiskavi elektronske naprave – mobilnega telefona last oškodovanca M. M.. Za preiskavo mobilnega telefona je oškodovanec, ko je podal kazensko ovadbo zoper obdolženca, dal predhodno soglasje. Po oceni pritožnika, bi moralo sodišče prve stopnje navedeni zapisnik iz spisa izločiti zato, ker ob izvedbi preiskave elektronske naprave niso obstajali razlogi za sum, da je bilo storjeno kaznivo dejanje.

Drugi odstavek 18. člena Zakona o kazenskem postopku (ZKP) določa, da sodišče ne sme opreti sodne odločbe na dokaze, ki so bili pridobljeni s kršitvijo ustavno določenih človekovih pravic in temeljnih svoboščin, kot tudi ne na dokaze, ki so bili pridobljeni s kršitvijo določb kazenskega postopka in je zanje v tem zakonu določeno, da se sodna odločba nanje ne more opreti, ali ki so bili pridobljeni na podlagi takega nedovoljenega dokaza. Če gre za take dokaze, jih sodišče po uradni dolžnosti ali na predlog stranke s sklepom izloči iz spisa (drugi odstavek 83. člena ZKP).

Pogoje za opravo preiskave elektronske naprave ureja 219.a člena ZKP, ki v enajstem odstavku določa, da sodišče svoje odločbe ne sme opreti na zapisnik o preiskavi in na tako pridobljene podatke, če je bila preiskava elektronske naprave opravljena brez odredbe sodišča ali v nasprotju z njo ali brez pisne privolitve iz drugega odstavka 219.a člena ZKP. Tak zapisnik (in tako pridobljene podatke) je potrebno izločiti iz spisa na podlagi drugega odstavka 83. člena ZKP. V obravnavani zadevi ne gre za tako situacijo, saj je bila preiskava mobilnega telefona oškodovanca opravljena na podlagi njegove vnaprejšnje pisne privolitve, zato zapisnik o preiskavi elektronske naprave ne predstavlja dokaza na katerega sodišče ne sme opreti svoje odločbe. Ali so obstajali utemeljeni razlogi za sum, da je bilo storjeno kaznivo dejanje, za predmetno odločitev ni  relevantno.  Ne glede na to pa pritožbeno sodišče pritrjuje oceni sodišča prve stopnje, da so (tudi) ti bili podani.

Iz zgoraj navedenih razlogov je pritožbeno sodišče pritožbo kot neutemeljeno zavrnilo (tretji odstavek 402. člena ZKP).

ZKP člen 18, 83, 83/2, 219a, 219a/2, 219a/11.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.